Diari Oficial de la Generalitat Valenciana


Sumari del DOGV 4910, del 24-12-2004 (2004/12240)

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana i el Ministeri de l'Interior (Direcció General de la Guàrdia Civil), per a la realització d'un programa de retirada de medicaments il·legals.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   4910

Data del DOGV
:   24-12-2004

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2004/12219


Data del document
:   14-12-2004

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Sanitat
    * cooperació administrativa
    * farmacovigilància
    * administració central
    * medicament

RESOLUCIÓ de 14 de desembre de 2004, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni de col·laboració entre la Conselleria de Sanitat de la Generalitat Valenciana i el Ministeri de l'Interior (Direcció General de la Guàrdia Civil), per a la realització d'un programa de retirada de medicaments il·legals. [2004/F12847]
  
Subscrit, després de la tramitació prèvia reglamentària, entre la Conselleria de Sanitat de la Generalitat Valenciana i el Ministeri de l'Interior (Direcció General de la Guàrdia Civil), el 14 d'octubre de 2004, un conveni de col·laboració per a la realització d'un programa de retirada de medicaments il·legals, i en compliment del que establix l'article 8.2 de la Llei de Règim Jurídic de les Administracions Públiques i del Procediment Administratiu Comú, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0941/2004, i que figura com a annex d'esta resolució.
  
València, 14 de desembre de 2004.- La directora general de Relacions amb les Corts i Secretariat del Govern: Alida C. Mas Taberner.
  
Conveni de col·laboració entre la Conselleria de Sanitat de la Generalitat Valenciana i el Ministeri de l'Interior (Direcció General de la Guàrdia Civil) per a la realització d'un programa de retirada de medicaments il·legals.
  
València, 14 d'octubre de 2004
  
Reunits
  
D'una banda, el ministre de l'Interior, José Antonio Alonso Suárez, nomenat pel Reial Decret 558/2004, de 17 d'abril (BOE núm. 94, de 18 d'abril), fent ús de les atribucions que li conferixen la Llei 6/1997, de 14 d'abril, d'organització i funcionament de l'administració General de l'Estat, i la Llei 50/1997, de 27 de novembre, d'Organització, Competència i Funcionament del Govern.
  
De l'altra banda, el conseller de Sanitat de la Generalitat Valenciana, Vicente Rambla Momplet, en nom i representació d'esta institució, fent ús de les facultats que li conferixen els articles 21.f) i 35 de la Llei 5/1983, de 30 de novembre, de Govern Valencià, el qual figura especialment facultat per l'Acord del Consell de data 2 de juliol de 2004.
  
Ambdues parts es reconeixen recíprocament competència i capacitat legal per a la formalització del present conveni, i per a això
  
Exposen
  
I. La Conselleria de Sanitat, a través de la Direcció General de Farmàcia i Productes Sanitaris, és l'òrgan encarregat de l'ordenació farmacèutica de la Comunitat Valenciana, de la millora de la qualitat en la prestació farmacèutica i del disseny de mesures encaminades al control i la racionalització de la despesa farmacèutica i al control del medicament en la distribució, dispensació i subministrament.
  
II. La Conselleria de Sanitat, a través de l'Escola Valenciana d'Estudis per a la Salut (EVES), és l'òrgan de la Generalitat Valenciana que té encomanada la formació en les matèries de salut i administració sanitària.
  
III. La Llei Orgànica 2/1986, de 13 de març, atribuïx a la Guàrdia Civil, entre altres, les funcions de vetlar pel compliment de les disposicions que tendixen a la conservació de la naturalesa i del medi ambient, dels recursos hidràulics, i també de la riquesa cinegètica, piscícola, forestal i de qualsevol altra índole relacionada amb la naturalesa (article 12.1.B.e). Estes funcions són desplegades especialment a través del Servici de Protecció de la Naturalesa (SEPRONA).
  
IV. Ambdues parts reconeixen la idoneïtat de la realització d'un programa per a la retirada dels medicaments il·legals que han sigut objecte d'una resolució de retirada per part de l'Agència Espanyola de Medicaments i Productes Sanitaris.
  
V. D'acord amb l'Orde de 31 de juliol de 2003, del conseller de Sanitat, per la qual es desplega el Decret 116/2003, d'11 de juliol, del Consell de la Generalitat Valenciana, pel qual aprova el Reglament Orgànic i Funcional de la Conselleria de Sanitat, el Servici d'Assumptes Generals i Convenis de la Secretaria General Administrativa és el competent per a tramitar els convenis i acords de col·laboració que la Conselleria de Sanitat haja de proposar al Govern Valencià.
  
VI. Tenint en compte el que s'ha exposat abans i a l'empara de l'article 6 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per la Llei 4/1999, de 13 de gener, les parts sotasignades subscriuen conjuntament el present conveni de col·laboració amb subjecció a les clàusules següents.
  
Clàusules
  
Primera. Objecte
  
L'objecte d'este conveni és regular la col·laboració entre les parts per a la retirada dels medicaments il·legals que, tot i haver sigut objecte d'una resolució de retirada per part de la Subdirecció General d'Inspecció i Control de Medicaments de l'Agència Espanyola de Medicaments i Productes Sanitaris, estiguen a disposició del consumidor en establiments fora del canal sanitari.
  
En el marc d'este conveni s'iniciarà la cooperació en formació per al desplegament d'un curs formatiu, del que s'estendrà un diploma, adreçat a membres de la Guàrdia Civil del SEPRONA.
  
Segona. Acreditació d'activitats docents
  
Les activitats que es requerixen per a l'obtenció del diploma es realitzaran en les instal·lacions de l'EVES.
  
La Conselleria de Sanitat i l'EVES concediran conjuntament el diploma acreditatiu de l'activitat docent objecte del present conveni.
  
Tercera. Compromís de les parts
  
I. Per la Conselleria de Sanitat
  
a) Col·laboració i suport tècnic en l'elaboració del pla formatiu.
  
b) Oferir les instal·lacions de l'EVES per a la realització de l'activitat docent.
  
c) Fer totes les activitats que es consideren d'interés per a la difusió i la promoció de l'activitat formativa.
  
d) Suport tècnic en la gestió de les retirades de medicaments il·legals, enviament d'informació de l'Agència Espanyola de Medicaments i Productes Sanitaris, tramitació dels expedients sancionadors.
  
e) Tractament de la informació continguda en les actes d'inspecció esteses pels agents de la Guàrdia Civil del SEPRONA, enviament de les actes deficients a la unitat de sancions i recursos de la Direcció Territorial de Sanitat.
  
f) Elaboració de parts trimestrals o mensuals d'activitat (establiments inspeccionats, productes trobats, establiments enviats a la unitat de sancions) i enviament perquè en prenga coneixement a la Guàrdia Civil.
  
II. Pel Ministeri de l'Interior (Direcció General de la Guàrdia Civil)
  
a) Col·laboració en l'elaboració i posada en funcionament del pla formatiu.
  
b) Gestió de les sol·licituds del seu cos i programació de les convocatòries formatives.
  
c) Gestió de la programació de les visites d'inspecció, d'acord amb el cens d'establiments no sanitaris de venda de plantes medicinals i productes semblants existents a la Comunitat Valenciana.
  
d) Realització de les visites d'inspecció i enviament de les actes a la Direcció General de Farmàcia i Productes Sanitaris.
  
Ambdues parts assumixen el compromís de facilitar-se la màxima col·laboració amb les limitacions imposades per la normativa general i particular que tinguen establida cada una d'acord amb els seus estatuts i ordenaments jurídics respectius.
  
Les activitats formatives i operatives de col·laboració objecte del present conveni no comportaran cap tipus d'obligació econòmica directa de cada una de les parts sotasignades respecte a l'altra part.
  
La direcció de l'activitat formativa serà compartida pel director general de Farmàcia i Productes Sanitaris i pel coordinador d'ensenyança de la Zona de la Guàrdia Civil a la Comunitat Valenciana, o les persones que hi deleguen.
  
En tots els documents informatius que es publiquen amb motiu d'este programa figuraran les dos entitats implicades, la Conselleria de Sanitat, a través de la Direcció General de Farmàcia i Productes Sanitaris, i el SEPRONA de la Guàrdia Civil.
  
Quan els documents informen de l'activitat formativa desplegada amb motiu d'este programa, també hi figurarà l'Escola Valenciana d'Estudis per a la Salut.
  
Quarta. Comissió mixta de seguiment
  
Es constituirà una comissió mixta de seguiment del conveni integrada per tres representants de la Conselleria de Sanitat, i un nombre igual de representants del Ministeri de l'Interior (Direcció General de la Guàrdia Civil).
  
Esta comissió estarà encarregada de vigilar i coordinar el desplegament adequat del conveni, i també de resoldre els dubtes que sorgisquen en la interpretació i resoldre les possibles discrepàncies que puguen plantejar-se en l'execució.
  
Serà presidida anualment i alternativament pel representant de major rang de cada una de les parts.
  
La comissió mixta es reunirà almenys dos vegades a l'any, o quan es considere necessari, a petició de qualsevol de les parts.
  
Podrà estar assistida pels tècnics que s'estime oportú.
  
La secretaria de la comissió estarà a càrrec de la Conselleria de Sanitat de la Comunitat Valenciana.
  
El funcionament de la comissió es regirà, en el que no preveu este conveni, pel que disposen els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, modificada per Llei 4/1999, de 13 de gener, i també pels articles 38 i següents de la Llei 6/1997, d'Organització i Funcionament de l'administració general de l'Estat.
  
Cinquena. Naturalesa del conveni
  
Este conveni té naturalesa administrativa i està exclòs de l'àmbit de la Llei de Contractes de les Administracions Públiques, d'acord amb el que establix l'article 3.1.c) del Reial Decret Legislatiu 2/2000, de 16 de juny.
  
Qualssevol qüestions que se susciten sobre la interpretació, aplicació i efectes d'este conveni i no siguen resoltes al si de la comissió mixta, seran de coneixement i competència de l'orde jurisdiccional contenciós administratiu, segons el que disposa l'article 8.3 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
Sisena. Vigència
  
El present conveni estarà vigent per a l'any 2004. Es prorrogarà tàcitament, excepte si hi ha una denúncia expressa feta per qualsevol de les parts sotasignades per escrit tres mesos abans de l'acabament del període de vigència o de cada una de les pròrrogues.
  
Setena. Resolució
  
Constituirà un motiu de resolució d'este conveni l'incompliment greu per part d'alguna de les parts de les obligacions contretes.
  
I, com a mostra de conformitat, signen les parts este document en doble exemplar, al lloc i en la data indicats en l'encapçalament.
  
Pel Ministeri de l'Interior: José Antonio Alonso Suárez.
  
Per la Conselleria de Sanitat: Vicente Rambla Momplet.